
Projekti CREASSE:

Nxitja e Ekonomisë Sociale dhe Solidare 
Gjithëpërfshirëse dhe Rurale



Kontekst mbi Ekonominë Sociale dhe Solidare në Shqipëri 


1. PËRKUFIZIME TË EKONOMISË SOCIALE DHE SOLIDARE (ESS) NË EVROPË  
1.1 Komisioni Evropian – Sipas Përkufizimit në Planin e Veprimit për Ekonominë Sociale – përkufizim i ekonomisë sociale
Komisioni Evropian e përkufizon ekonominë sociale bazuar në parimet dhe karakteristikat e saj themelore, përkatësisht:

Ekonomia sociale përfshin një gamë të gjerë entitetesh me modele të ndryshme biznesi dhe organizative. Ato operojnë në sektorë të ndryshëm të ekonomisë: bujqësi, pylltari dhe peshkim, ndërtim, ripërdorim dhe riparim, menaxhim të mbetjeve, tregti me shumicë dhe pakicë, energji dhe klimë, informim dhe komunikim, aktivitete financiare dhe të sigurimeve, aktivitete të pasurive të paluajtshme, aktivitete profesionale, shkencore dhe teknike, arsim, shëndetësi dhe aktivitete të punës sociale, art, kulturë dhe media.

Në kontekstin e këtij plani veprimi dhe iniciativave përkatëse të Bashkimit Evropian (BE), ekonomia sociale përfshin entitete që ndajnë këto parime dhe karakteristika kryesore të përbashkëta: përparësia e njerëzve si dhe e qëllimit social dhe/ose mjedisor mbi fitimin, riinvestimi i pjesës më të madhe të fitimeve dhe tepricave për të kryer aktivitete në interes të anëtarëve/përdoruesve (“interesi kolektiv”) ose të shoqërisë në përgjithësi (“interesi i përgjithshëm”), si dhe qeverisje demokratike dhe/ose me pjesëmarrje.

Tradicionalisht, termi “ekonomi sociale” i referohet katër llojeve kryesore entitetesh që ofrojnë mallra dhe shërbime për anëtarët e tyre ose shoqërinë në përgjithësi: kooperativat, shoqëritë e bashkëpunimit reciprok, shoqatat (përfshirë organizatat 

bamirëse) dhe fondacionet. Ato janë entitete private, të pavarura nga autoritetet publike dhe me forma të veçanta ligjore.

Tashmë, sipërmarrjet sociale konsiderohen gjerësisht si pjesë e ekonomisë sociale. Sipërmarrjet sociale operojnë duke ofruar mallra dhe shërbime për tregun në një mënyrë sipërmarrëse dhe shpesh inovative, duke pasur në fokusin kryesor të aktivitetit të tyre tregtar objektiva sociale dhe/ose mjedisore. Fitimet kryesisht riinvestohen me synimin për të arritur objektivin e tyre social. Metoda e tyre e organizimit dhe pronësisë ndjek gjithashtu parime demokratike ose pjesëmarrëse ose përqendrohet në progresin social. Sipërmarrjet sociale adoptojnë një sërë formash ligjore në varësi të kontekstit kombëtar.

Termat si “sipërmarrje e ekonomisë sociale”, “sipërmarrje sociale dhe solidare” dhe “sektori i tretë” përdoren gjithashtu nga aktorë të interesit, vende dhe organizata ndërkombëtare për t’iu referuar entiteteve të ekonomisë sociale. Sipërmarrjet sociale me në fokus integrimin në punë (WISEs) janë një formë e zakonshme e sipërmarrjeve sociale në të gjithë Evropën. Ato specializohen në ofrimin e mundësive të punësimit për grupe të pafavorizuara/margjinalizuara. 

Burimi: Plani i Veprimit për Ekonominë Sociale – Komisioni Evropian, 2021

1.2 Përkufizim sipas Organizatës Ndërkombëtare të Punës (ILO) – ka një përkufizim specifik për Ekonominë Sociale dhe Solidare (ESS)
“ESS përfshin sipërmarrje, organizata dhe entitete të tjera që angazhohen në aktivitete ekonomike, sociale dhe mjedisore për t’i shërbyer interesit kolektiv dhe/ose atij të përgjithshëm, të cilat bazohen në parimet e bashkëpunimit vullnetar dhe ndihmës së ndërsjelltë, qeverisjes demokratike dhe/ose me pjesëmarrje, autonomisë dhe pavarësisë, si dhe përparësisë së njerëzve dhe qëllimit social mbi shpërndarjen e kapitalit dhe përdorimin e tepricave dhe/ose fitimeve, si edhe të aseteve.
Entitetet e ESS-së synojnë qëndrueshmëri dhe jetëgjatësi afatgjatë, si dhe kalimin nga ekonomia informale në atë formale, dhe operojnë në të gjithë sektorët e ekonomisë. Ato vënë në praktikë një grup vlerash që janë thelbësore për funksionimin e tyre dhe që janë në përputhje me kujdesin për njerëzit dhe planetin, barazinë dhe drejtësinë, ndërvarësinë, vetëqeverisjen, transparencën dhe llogaridhënien, si dhe sigurimin e punës dhe jetës së denjë. Në varësi të rrethanave kombëtare, ESS përfshin kooperativa, shoqata, shoqëri të bashkëpunimit reciprok, fondacione, sipërmarrje sociale, grupe të ndihmës së ndërsjelltë dhe entitete të tjera që operojnë në përputhje me vlerat dhe parimet e ESS-së.”
Burimi: ILO, Rezoluta mbi Punën e Denjë dhe Ekonominë Sociale dhe Solidare, qershor 2022


1.3 Përkufizim sipas Organizatës për Bashkëpunim dhe Zhvillim Ekonomik (OECD) – e konsideron Ekonominë Sociale dhe Solidare (ESS) dhe Ekonominë Sociale (ES) si të njëjtën gjë.
Ekonomia sociale, e quajtur në disa vende edhe si ekonomia solidare dhe/ose ekonomia sociale dhe solidare, përbëhet nga një grup organizatash si shoqata, kooperativa, shoqëri të bashkëpunimit reciprok, fondacione dhe së fundmi,  edhe sipërmarrje sociale. Në disa raste, iniciativat e bazuara në komunitet , aktivizmi lokal dhe spontan, janë pjesë e ekonomisë sociale përveç organizatave jofitimprurëse, ku këtyre të fundit  zakonisht u referohen si ekonomi solidare. Aktiviteti i këtyre entiteteve zakonisht udhëhiqet nga objektiva social, vlerat e solidaritetit, përparësia e njerëzve mbi kapitalin dhe, në shumicën e rasteve, nga qeverisja demokratike dhe me pjesëmarrje.”
Burimi: OECD, Rekomandime mbi Ekonominë Sociale dhe Solidare dhe Inovacionin Social, 10 qershor 2022

1.4  Përkufizimi sipas Kombeve të Bashkuara – ka një përkufizim specifik për Ekonominë Sociale dhe Solidare (ESS)
Ekonomia Sociale dhe Solidare (ESS) i referohet formave të aktiviteteve dhe marrëdhënieve ekonomike që i japin përparësi objektivave sociale dhe shpesh atyre mjedisore mbi motivet e fitimit. ESS përfshin qytetarë që veprojnë në mënyrë kolektive dhe solidare për demokratizimin e ekonomisë dhe shoqërisë, duke përfshirë prodhuesit, punëtorët dhe konsumatorët. Shpesh përdoret si një term-ombrellë që përfshin “ekonominë sociale”, “ekonominë solidare” ose organizatat e sektorit të tretë dhe sipërmarrjet. ESS në thelb ka të bëjë me riivendosjen e kontrollit social mbi ekonominë dhe rilidhjen e ekonomisë me shoqërinë dhe natyrën.

Ndërsa shumë organizata dhe sipërmarrje të ESS-së (OSESS) janë themeluar për t’iu përgjigjur nevojave specifike të njerëzve dhe komuniteteve, disa gjithashtu synojnë të transformojnë sistemin ekonomik në një sistem të bazuar në vlera të tilla si demokracia pjesëmarrëse, solidariteti, barazia, të drejtat e njeriut dhe të Tokës, vetëvendosja, reciprociteti dhe bashkëpunimi. Të gjitha OSESS-të theksojnë vlerat sociale njerëzore dhe etikën në aktivitetin edhe marrëdhëniet ekonomike, si dhe praktikat ekonomike të ndërtuara mbi qeverisjen demokratike dhe vetë-menaxhimin, reciprocitetin, solidaritetin dhe qytetarinë aktive.

Gjatë dekadave të fundit, OSESS-të janë rritur me shpejtësi në numër, si në vendet e zhvilluara, ashtu edhe në ato në zhvillim. Të organizuara në nivel lokal, ato kanë kontribuar në zbutjen e trendeve afatgjata dëmtuese si rritja e varfërisë dhe pabarazisë, veçanërisht në botën e zhvilluar, degradimi mjedisor dhe de-industrializimi që i çojnë punëtorët e kualifikuar në papunësi.

Për më tepër, OSESS-të luajnë një rol thelbësor në ofrimin e shërbimeve sociale në komunitet, veçanërisht në një kohë kur buxhetet e qeverive janë të kufizuara dhe nënshtruar shkurtimeve. Përveç ofrimit të shërbimeve të drejta, OSESS-të kanë demonstruar gjerësisht një kapacitet të jashtëzakonshme si punëdhënës për të ruajtur dhe krijuar vende pune në kohë krizash, kur qeveria dhe tregu kanë dështuar, përfshirë 

periudhën e COVID-19. Një numër gjithnjë e më i madh politikëbërësish, për këtë arsye, kanë filluar t’i kushtojnë vëmendje rolit dhe potencialit të OSESS-ve, si një mënyrë për zbatimin e Objektivave të Zhvillimit të Qëndrueshëm (SDGs) në nivel lokal.

2. PËRKUFIZIMI LIGJOR I ESS NË SHQIPËRI  
Në Shqipëri, pavarësisht ekzistencës së një shumëllojshmërie të formave të organizatave të ekonomisë sociale, nuk ekziston as një përkufizim i Ekonomisë Sociale dhe Solidare (ESS), dhe as një kuadër strategjik specifik i miratuar. Gjithashtu, Shqipëria nuk ka një ligj apo strategji kombëtare që njeh Ekonominë Sociale dhe Solidare si sektor më vete.
Format e ndryshme të organizimit të ekonomisë sociale rregullohen me ligje të veçanta specifike, të cilat përcaktojnë përkufizimet, parimet e detyrueshme të organizimit, vendimmarrjes, mbikëqyrjes, licencimit ose organeve rregullatore përgjegjëse.
Përjashtim përbën Ligji Nr. 65/2016 “Për Ndërmarrjet Sociale në Republikën e Shqipërisë”. Megjithatë, ky ligj nuk jep një përkufizim të ndërmarrjeve sociale (NS), duke krijuar kështu paqartësi nëse ligji i referohet një subjekti ligjor krejtësisht të ri, apo një statusi i cili jepet në bazë të disa kritereve. Megjithatë, ligji përcakton se NS duhet të ketë si mision mbrojtjen dhe përfshirjen sociale të grupeve vulnerabël nëpërmjet punësimit, krijimit të mundësive të punësimit për grupet jashtë tregut të punës, ofrimin e shërbimeve dhe produkteve për personat me nevoja të veçanta dhe gratë, si dhe integrimin ekonomik të grupeve në nevojë. Në këtë kontekst, ky ligji në vetvete adreson modelin e  sipërmarrjeve sociale që kanë në fokus integrimin në punë (WISE).
Përkufizimi i Ekonomisë Sociale dhe Solidare sipas zhvillimit të saj në vendin tonë (përkufizim sipas PSH): 
Në Shqipëri, Ekonomia Sociale dhe Solidare (ESS) përfshin një gamë të larmishme organizatash, sipërmarrjesh dhe nismash që synojnë të prioritizojnë objektivat sociale dhe mirëqenien kolektive mbi maksimizimin e fitimit. Në përputhje me rrethanat kombëtare, ESS në Shqipëri përfaqëson një sërë formash ligjore, duke përfshirë shoqatat jofitimprurëse, fondacionet, qendrat, ndërmarrjet sociale, sipërmarrjet sociale, shoqëritë e bashkëpunimit, kooperativat dhe shoqëritë e kursim-kreditit.

3. FORMAT E ORGANIZATAVE TË PËRFSHIRA NË ESS NË SHQIPËRI 
Kooperativat (Kooperativat Bujqësore ose siç njihen sipas ligjit në Shqipëri, Shoqëritë Bashkëpunimit Bujqësor (SHBB): Kooperativat bujqësore janë forma kryesore. Ata mund të bashkohen dhe të krijojnë federata për të mbrojtur dhe promovuar interesat e tyre më të gjera.
Ligji në fuqi: Ligji Nr.38/2012 “Për Shoqëritë e Bashkëpunimit Bujqësor.

Shoqëritë e Bashkëpunimit Reciprok (SHBR): Objekti i veprimtarisë së Shoqërive të Bashkëpunimit Reciprok është realizimi i veprimtarisë ekonomike bashkërisht nga anëtarët e saj. Shoqëritë e Bashkëpunimit Reciprok janë formacione të ngjashme me Shoqëritë e Bashkëpunimit Bujqësor, por konsiderohen më të përshtatshme si formë ligjore për sektorët e kreditimit, të sigurimeve dhe të ndërtimit.
Ligji në fuqi: Ligji Nr. 8088/1996 “Për Shoqëritë e Bashkëpunimit Reciprok” i ndryshuar në Ligjin Nr.9039/2003 dhe Ligjin Nr.9747/2007.

Sipërmarrjet Sociale dhe WISE (Sipërmarrjet Sociale që kanë në fokus Integrimin në Punë ose organizata të tjera të ngjashme):  Ndërmarrjet Sociale rregullohen nga Ligji Nr.65/2016 “Për Ndërmarrjet Sociale në Republikën e Shqipërisë”. WISE-të trajtohen si pjesë e të njëjtit ligj, pasi qëllimi kryesor i këtij ligji është të mbështesë integrimin social dhe ekonomik të grupeve të pafavorizuara që janë pjesë e skemave të mbrojtjes sociale, nëpërmjet punësimit.
Ligji në fuqi: Ligji Nr.65/2016 “Për Ndërmarrjet Sociale në Republikën e Shqipërisë”.

Shoqatat dhe fondacionet me aktivitet ekonomik (OJQ): Sektori jofitimprurës në Shqipëri përbëhet nga tre forma ligjore: shoqata (organizata me anëtarësi, kryesisht në shërbim të anëtarëve të tyre), qendra dhe fondacione (pa anëtarësi, në shërbim të interesit publik). Sipas ligjit, Ligjit Nr. 65/2016 “Për Ndërmarrjet Sociale në Republikën e Shqipërisë”,  vetëm organizatat jofitimprurëse kanë të drejtën të përfitojnë statusin e Ndërmarrjes Sociale.
Ligji në fuqi:Ligji Nr.8788/2001 "Për Organizatat Jo-Fitimprurëse", ndryshuar në Ligjin Nr.9814/2007 dhe Ligjin Nr. 92/2013

Shoqëritë e Kursim Kreditit (SHKK): janë një tjetër formë ligjore e Ekonomisë Sociale, ë rregulluara nga ligji nr. 8782, 2001. Ky ligj përcaktonn krijimin, veprimtarinë dhe mbikëqyrjen e shoqërive të kursim-kreditit dhe të unioneve që krijohen nga bashkimi i këtyre shoqërive. Teprica neto e krijuar nuk u shpërndahet anëtarëve, por përdoret për zhvillimin dhe zgjerimin e veprimtarisë së shoqatës. Shoqata drejtohet nga vetë anëtarët, dhe çdo anëtar ka një votë. SHKK-të janë të përkushtuara për të përmbushur nevojat e banorëve të zonave rurale ( që nuk kanë akses në banka) në lidhje me shërbimet financiare.
Ligji në fuqi: Ligji Nr. 52/2016 “Për shoqëritë e Kursim-Kreditit dhe Unionet e tyre”


4. PËRMBLEDHJE E SHKURTËR E HISTORISË SË ZHVILLIMIT TË EKONOMISË SOCIALE DHE SOLIDARE NË SHQIPËRI 
Ekonomia Sociale dhe Solidare në Shqipëri ka evoluar ndër vite, megjithatë ka ende nevojë për përmirësim përsa i përket strategjive, ligjeve, incentivave dhe mbështetjes për zhvillimin e këtij ekosistemi.
Forma e parë e ESS-së në Shqipëri mund të konsiderohet “Kooperativa”. Kooperativat u krijuan gjatë periudhës komuniste, ku toka u shpronësua nga grupe fermerësh që u detyruan të punonin në kooperativë për të vazhduar prodhimin bujqësor dhe blegtoral. Në këtë formë organizimi, fermerët nuk kishin të drejtë vendimi mbi prodhimin, dhe anëtarët e kooperativës nuk kishin të drejta pronësie mbi kapitalin, pajisjet e prodhimit, makineritë apo produktet e tyre. Shteti zotëronte të gjitha tokat dhe pronat që kishin qenë në pronësi private para regjimit komunist. Punëtorët 'zotëronin' vetëm punën e tyre fizike, e cila paguhej shumë pak. Perceptimi negativ për kooperativat është ende i pranishëm në Shqipëri, pavarësisht ndryshimit të  mënyrës së funksionimit të tyre dhe tranzicionit politik drejt demokracisë në vitin 1992. Për më tepër, veprimtaria e kooperativave shihet gjerësisht nga publiku si i  lidhur tësisht me prodhimin bujqësor. 
Megjithatë, që nga ajo periudhë, forma të ndryshme të Ekonomisë Sociale dhe Solidare janë zhvilluar në Shqipëri. Format e para të iniciativave të ESS kanë filluar aktivitetin e tyre para viteve 2000, dhe këto iniciativa janë zhvilluar nga aktivitetet e projekteve dhe programeve jofitimprurëse të mbështetura nga donatorë të huaj. Pavarësisht se shumica e iniciativave të ESS e kanë filluar aktivitetin e tyre duke u regjistruar si organizata jofitimprurëse, ekosistemi përfshin edhe forma të tjera ligjore, si subjektet fitimprurëse. OJF-të, të cilat ende përbëjnë shumicën e sipërmarrjeve sociale në Shqipëri, fokusohen në ofrimin e shërbimeve sociale dhe përfshirjes sociale duke luftuar përjashtimin social në rritje, dhe kompensuar boshllëqet në shërbimet e ofruara nga institucionet publike. Sipërmarrjet sociale ofrojnë shërbime për grupet e pafavorizuara duke përfshirë personat me aftësi të kufizuara, personat me probleme të shëndetit mendor, fëmijët me nevoja të veçanta, si dhe gratë dhe vajzat që janë viktima të trafikimit.
Në aspektin ligjor, në vitin 2016 hyri në fuqi “Ligji për Ndërmarrjet Sociale në Republikën e Shqipërisë” Nr.65/2016, duke shënuar një zhvillim të rëndësishëm në fushën e sipërmarrjes sociale, që pavarësisht mungesës së një kuadri ligjor ka ekzistuar si formë organizimi prej rreth një dekade. Megjithatë, ky ligj njeh vetëm organizatat jofitimprurëse si formë ligjore të ndërmarrjes sociale dhe përjashton tipologjitë e tjera ekzistuese si shoqëritë me përgjegjësi të kufizuar dhe kooperativat bujqësore. Përveç kësaj, sektori ende vuan nga mungesa e një kuadri ligjor gjithëpërfshirës dhe  incentivave fiskale si subvencionet dhe përjashtimet nga tatimi mbi fitimin.
Në vitin 2018 qeveria shqiptare miratoi Vendimin e Këshillit të Ministrave nr.789, datë 26.12.2018 “Për krijimin e fondit për mbështetjen e ndërmarrjeve sociale dhe format e mbështetjes nëpërmjet subvencioneve për ndërmarrjet sociale”.
Në vitin 2019, qeveria shqiptare miratoi Vendimin Nr.539, datë 25.07.2019 “Udhërrëfyesi për Politikat e Qeverisë drejt një Mjedisi Më Mundësues për Shoqërinë Civile 2019 – 2023” Një nga masat e saj (Masa 8.2) synon mbështetjen financiare për sipërmarrjet sociale dhe parashikon një fushatë ndërgjegjësuese për mbështetjen e sipërmarrjeve sociale.
Në dhjetor 2020 u miratua ligji i ri “Për Prokurimin Publik”, Nr. 162/2020, duke e sjellë atë në përputhje me Direktivën e BE-së. Ligji i njeh prokurimet sociale si pjesë e prokurimit publik dhe Vendimi i Këshillit të Ministrave nr. 768, datë 15.12.2021 jep specifikimet për këtë.


5. LIGJET DHE POLITIKAT AKTUALE NË LIDHJE ME ESS NË SHQIPËRI 

· Ligji Nr.38/2012 “Për Shoqëritë e Bashkëpunimit Bujqësor. Ky ligj rregullon Kooperativat (Kooperativat Bujqësore ose siç njihen sipas ligjit në Shqipëri, Shoqëritë Bashkëpunimit Bujqësor (SHBB). Ligji bazohet në një kuadër më të gjerë ligjor, Ligji Nr.8088/1996 “Shoqëritë e Bashkëpunimit Reciprok”,  ndryshuar në ligjin Nr. 9039/2003; dhe Ligji Nr.9747/2007.

· Ligji Nr. 8088/1996 “Për Shoqëritë e Bashkëpunimit Reciprok” i ndryshuar në Ligjin Nr.9039/2003 dhe Ligjin Nr.9747/2007.  Ky ligj rregullon Shoqëritë e Bashkëpunimit Reciprok.



· Ligji Nr.65/2016 “Për Ndërmarrjet Sociale në Republikën e Shqipërisë”. Ky ligj rregullon Ndërmarrjet Sociale dhe WISE-të (Sipërmarrje Sociale me në fokus Integrim në punë ose organizata të tjera të ngjashme). Ligji rregullon themelimin dhe funksionimin e ndërmarrjeve sociale, si dhe përcakton kërkesat dhe kriteret për përfitimin dhe mbajtjen e statusit të Ndërmarrjes Sociale.

Ligji Nr. 7850/1994 “Për Kodin Civil të Republikës së Shqipërisë, i ndryshuar; Ligji Nr.8788/2001 “Për Organizatat Jofitimprurëse”, i ndryshuar në Ligjin Nr. 9814/2007 dhe Ligjin Nr.92/2013; Ligji Nr.8789/2001 “Për Regjistrimin e Organizatave Jofitimprurëse”. Këto ligje rregullojnë Shoqatat dhe Fondacionet me aktivitet ekonomik (OJQ). Nuk ka dallim në trajtimin ligjor dhe fiskal ndërmjet fondacioneve, shoqatave dhe qendrave. Të gjithë i përkasin sektorit jofitimprurës dhe drejtohen nga i njëjti legjislacion në të gjitha aspektet e veprimtarisë së tyre.

· Ligji nr. 52/2016 “Për shoqëritë e Kursim-Kreditit dhe Unionet e tyre”. Ky ligj rregullon Shoqëritë e Kursim Kreditit (SHKK). Ky ligj parashikon krijimin, veprimtarinë dhe mbikëqyrjen e shoqërive të kursim-kreditit dhe të unioneve që krijohen nga bashkimi i këtyre shoqërive.


6. PROGRAMET E MBËSHTETJES NGA QEVERIA PËR INICIATIVAT E ESS NË SHQIPËRI 
Skema e vetme e subvencioneve e financuar nga buxheti i shtetit që synon ekskluzivisht sipërmarrjet sociale me status të përfituar sipas Ligjit për Ndërmarrjet Sociale, është fondi i krijuar me Vendimin nr.789, datë 26.12.2018 të Këshillit të Ministrave “Për krijimin e fondit për mbështetjen e ndërmarrjeve sociale dhe format e mbështetjes nëpërmjet subvencionit për ndërmarrjet sociale”. Vlera totale për periudhën 2019-2021 ishte 249 760 000 lekë, megjithëse nuk u financua asnjë ndërmarrje sociale. Prej vitit 2023, Fondi në Mbështetjen e Ndërmarrjeve Sociale në Shqipëri për periudhën 2023-2025, ka një vlerë prej 240 000 000 lekë. Format e mbështetjes së sipërmarrjeve sociale nga fondi, fokusohen në integrimin dhe punësimin e punonjësve që i përkasin grupeve të pafavorizuara, prandaj një nga kriteret për përfitimin nga fondi është që “jo më pak se 50% e punonjësve të ndërmarrjeve sociale duhet të jenë pjesë e skemës së ndihmës ekonomike” (skema e mbrojtjes sociale).

Agjencia për Mbështetjen e Shoqërisë Civile (AMSHC) është autoriteti publik përgjegjës që ofron mbështetje financiare për OJF-të. Buxheti vjetor i AMSHC nga viti 2014 ndjek të njëjtin trend duke ofruar mbështetje financiare deri në përafërsisht. 859 137 euro.

Agjencia për Zhvillim Bujqësor dhe Rural (AZHBR) është një agjenci shtetërore kombëtare që mbështet sipërmarrësit në sektorin e bujqësisë dhe ushqimit. AZHBR ka katër skema mbështetëse, ndër të cilat IPARD II, një program i financuar nga BE (75%), i cili synon të mbështesë fermerët, sipërmarrësit ekonomiko-bujqësorë, përfshirë personat fizikë dhe juridikë, mikro-ndërmarrjet dhe sipërmarrjet e vogla private jo-bujqësore që bëjnë investime në prodhimin dhe përpunimin e qumështit, mishit, perimeve, bimëve medicinale dhe vreshtave. 

Autoritetet publike të mëposhtme ofrojnë mbështetje publike, por nuk synojnë drejtpërdrejtë sipërmarrjet sociale. Megjithatë, sipërmarrjet sociale mund të përfitojnë nga këto skema. 

Ministri i Shtetit për Sipërmarrjen dhe Klimën e Biznesit: Sipas ligjit nr.25/2022, datë 10.03.2022 “Për mbështetjen dhe zhvillimin e start -up-eve”, ministria ofron grante, trajnime dhe sesione konsultimi për startup-et me një vlerë total rreth 10 milionë euro në 4 vite. Mbështetja ofrohet nga ministria dhe Agjencia Start-up Albania, nëpërmjet skemës së Grant2024” me një fond total prej 300 milionë lekësh.

Agjencia Shqiptare e Zhvillimit të Investimeve (AIDA), Fokusi i agjencisë është rritja e konkurrueshmërisë së sektorit privat, forcimi i potencialit eksportues të vendit, nxitja dhe mbështetja e investimeve të huaja direkte në Shqipëri, si dhe promovimi i potencialit turistik të vendit. AIDA ofron grante që mbështesin sipërmarrjet mikro, të vogla dhe të mesme, përmes një thirrjeje për propozime për bashkëfinancimin e kostove të pranueshme (subvencionimi) me fokus transformimin digjital të proceseve kryesore të biznesit.

Ministria e Turizmit dhe Mjedisit është autoriteti publik që jep grante për personat fizikë dhe subjektet e regjistruara që synon ndërhyrjet në drejtim të promovimit të destinacioneve, zhvillimit të produkteve turistike , digjitalizimit dhe inovacionit.

Në nivel lokal, Bashkia e Tiranës është një nga të paktat bashki që ka programe specifike që mbështet financiarisht sipërmarrjet sociale, të krijuara nga të rinjtë, gratë dhe grupet e tjera, me fokus të veçantë në zonat rurale të Tiranës.

7. NDËRGJEGJËSIMI I PUBLIKUT DHE MBËSHTETJA PËR INICIATIVAT E ESS NË SHQIPËRI 
Në Shqipëri, ndërgjegjësimi publik, kuptimi dhe mbështetja për Ekonominë Sociale dhe Solidare(ESS) mbeten të kufizuara, megjithëse në rritje.
Shumica e publikut ka pak njohuri mbi përkufizimin dhe format e ESS, dhe kjo mungesë qartësie vjen si pasojë e një kuadri ligjor kufizues,  mbështetjes së pamjaftueshme nga qeveria dhe mungesës së promovimit kombëtar të iniciativave të Ekonomisë Sociale dhe Solidare. Vizibiliteti dhe kuptimi i sektorit pengohen nga mungesa e strategjive kohezive kombëtare dhe fushatave publike që promovojnë vlerat dhe potencialin e tij.
Në nivel kombëtar, përpjekjet për të rritur ndërgjegjësimin mbi Ekonominë Sociale dhe Solidare, për të rritur vizibilitetin dhe kuptimin e ESS, udhëhiqen kryesisht nga sektori i shoqërisë civile, i cili luan një rol kryesor në plotësimin e kësaj hapësire. Gjatë viteve, Partnerët Shqipëri ka qenë në krye të këtyre përpjekjeve, duke mbështetur dhe promovuar aktivisht iniciativat e ESS. Përmes fushatave publike strategjike dhe angazhimit të vazhdueshëm me këto iniciativa, duke përdorur produktet dhe shërbimet e tyre, ne punojmë për të rritur ndërgjegjësimin, për të inkurajuar përfshirjen e komunitetit dhe për të rritur vizibilitetin e nismave të ESS, duke theksuar kontributin e tyre në shoqëri.
Si rrjedhoj, kur njihen, iniciativat e ESS zakonisht vlerësohen pozitivisht, veçanërisht për produktet/shërbimet e tyre dhe impaktin social. Ndërsa ekziston një njohje e përfitimeve  të ndryshme që sjellin ESS -të në adresimin e çështjeve sociale dhe nxitjen e përfshirjes ekonomike, shumë qytetarë të tjerë mbeten të painformuar për iniciativat specifike ose zhvillimin e sipërmarrjeve sociale.
Ndërkohë që sipërmarrjet specifike sociale, kooperativat ose iniciativat e udhëhequra nga komuniteti njihen për ndikimin e tyre lokal, kuptimi më i gjerë i parimeve të ESS-të tilla si qeverisja demokratike, qëllimi social dhe qëndrueshmëria-mbetet i kufizuar.
Ndërsa disa media raportojnë për histori suksesi të sipërmarrjeve sociale, ka një mungesë të përgjithshme të vazhdueshme të promovimeve që evidentojnë ndikimin e tyre në zhvillimin e komunitetit dhe zhvillimin ekonomik. Kryesisht, mbulimi mediatik mbi ESS në Shqipëri ndodh në bazë të eventeve të organizuara, duke u fokusuar në histori individuale të suksesit, projekte të financuara nga donatorët ose iniciativa qeveritare.
Pavarësisht ndërgjegjësimit të kufizuar, kur njihen me këto nisma, publiku priret të mbështesë iniciativat e ESS. Megjithatë, vetëm një pjesë e vogël angazhohen në mënyrë aktive ose mbështesin sipërmarrjet ekzistuese sociale, duke treguar një hendek midis ndërgjegjësimit dhe veprimit.

 8. NEVOJAT E IDENTIFIKUARA NË LDIHJE ME ESS NË SHQIPËRI 
Ekonomia Sociale dhe Solidare (ESS) në Shqipëri është ende në fazat e hershme të zhvillimit dhe përballet me sfida të vazhdueshme. Sektori përballet me njohje të ulët publike dhe ndërgjegjësim të kufizuar nga politikbërësit, shoqëruar me një kuadër ligjor të paqartë dhe mungesë të incentivave fiskale. Aksesi në financa mbetet i kufizuar, me shumicën e nismave që varen nga grante afatshkurtra, ndërsa institucionet bankare dhe investitorët ofrojnë pak mbështetje të përshtatur. Sfida të tjera përfshijnë edukim të kufizuar mbi sipërmarrjen, mundësitë e pakta për të aksesuar trajnime profesionale, mentorim dhe teknologji, si dhe strukturat mbështetëse, të cilat janë kryesisht të përqëndruara në qytetet e mëdha. ESS po përballet gjithnjë e më shumë me sfida në rekrutimin dhe mbajtjen e stafit, për arsye të emigrimit të fuqisë punëtore.
Në këtë kontekst, projekti CREASSE kontribuon në adresimin e disa prej këtyre sfidave përmes komponentëve të tij të integruar. Projekti promovon ndërgjegjësimin dhe njohjen e ekonomisë sociale duke nxitur dialogun dhe bashkëpunimin midis politikbërësve, praktikuesve dhe aktorëve lokalë, duke nxjerrë në pah potencialin e sektorit për të avancuar përfshirjen sociale dhe zhvillimin e qëndrueshëm. Përmes aktiviteteve të ngritjes së kapaciteteve, programeve të mentorimit dhe trajnimeve të përshtatura, projekti rrit aftësitë sipërmarrëse dhe menaxheriale të sipërmarrësve socialë, me një fokus të veçantë në zonat rurale ku këto mundësi janë të pakta.
Duke organizuar fokus grupe, CREASSE mundëson që nevojat, prioritetet dhe zërat e komuniteteve lokale të pasqyrohen në rekomandimet dhe aktivitetet e projektit. Aktivitetet e rrjetëzimit e forcojnë më tej këtë proces duke krijuar hapësira ku sipërmarrësit socialë, organizatat mbështetëse dhe politikbërësit shkëmbejnë përvoja, ndërtojnë partneritete dhe eksplorojnë iniciativa të përbashkëta. Këto ndërveprime përforcojnë bashkëpunimin si në nivel lokal ashtu edhe kombëtar.
Fokusi i projektit në ofrimin e alternativave dhe zgjidhjeve që kanë në qendër nevojat e komunitetit, si dhe organizimi i aktivitetit të prezantimit të ideve (pitching) dhe rrjetëzimi sektorial mbështesin gjithashtu zhvillimin e ideve të reja me potencial për rritje dhe replikim.
Përveç kësaj, rrjetëzimi ndërkombëtar i projektit midis Shqipërisë dhe vendeve partnere rrit shkëmbimin e njohurive, partneritetet dhe qasjen në mundësi në nivel evropian.
Në këtë mënyrë, CREASSE luan një rol të rëndësishëm në zhvillimin e ekosistemit të ekonomisë sociale dhe në avancimin e përfshirjes gjithëpërfshirëse, veçanërisht në zonat rurale ku ekonomia sociale mund të gjenerojë punësim të qëndrueshëm dhe të nxisë kohezionin social.

